5 หุ้นใหญ่กลุ่มก่อสร้างฯ ผ่านคุณสมบัติรถไฟทางคู่ฉะเชิงเทรา-แก่งคอย
5 หุ้นใหญ่กลุ่มก่อสร้างฯ ITD,STEC,UNIQ,CK,NW ผ่านคุณสมบัติรถไฟทางคู่ฉะเชิงเทรา-แก่งคอย 
9 พ.ย. 2558

นายกมล ตั้งจิตเจริญชัย รองผู้ว่าการการรถไฟแห่งประเทศไทย (รฟท.) เปิดเผยว่า วันนี้ รฟท.ประกาศผู้ผ่านคุณสมบัติในโครงการก่อสร้างรถไฟทางคู่ เส้นทางฉะเชิงเทรา- คลองสิบเก้า – แก่งคอย และผู้ที่มายื่นทุกรายผ่านคุณบัติเบื้องต้น และผ่านทางเทคนิคด้วย  จาดนั้นจะเสนอราคาทางอิเล็กทรอนิกส์ (e-Auction) ในวันที่ 19 พ.ย. 58 
ทั้งนี้ สัญญาที่ 1 มีเอกชนที่ผ่านคุณสมบัติ 6 ราย ได้แก่ บมจ. ซิโน-ไทย เอ็นจิเนียริ่ง คอนสตรัคชั่น (STEC), บมจ.อิตาเลียนไทย ดีเวล็อปเม้นท์ (ITD), กิจการร่วมค้าทีซีจอยแวนเจอร์, บริษัท เอ.เอส.แอสโซซิเอท เอ็นจิเนียริ่ง(1964), บมจ.ยูนิค เอ็นจิเนียริ่ง แอนด์ คอนสตรัคชั่น (UNIQ) และ กิจการร่วมค้า ซีเคซีเอช (บมจ.ช.การช่าง (CK) ร่วมกับบริษัท ช.ทวีก่อสร้าง จำกัด) 
สัญญาที่ 2 มีเอกชนที่ผ่านคุณสมบัติ 4 ราย ได้แก่ บมจ.อิตาเลียนไทย ดีเวล็อปเม้นท์ (ITD), กิจการร่วมค้าทีซี จอยเวนเจอร์ , บริษัท ไร้ท์ทันเน็ลลิ่ง จำกัด และ บมจ.เนาวรัตน์พัฒนาการ (NWR)
“ผ่านคุณสมบัติกันทุกคน คราวที่แล้วผ่านคุณสมบัติเบื้องต้น ครั้งนี้ก็ผ่านคุณสมบัติทางเทคนิคได้ และจะ e-Auction ได้ในวันที่ 19 พ.ย.นี้หลังจากประกาศผู้ผ่านคุณสมบัติ 10 วันเป็นไปตามระเบียบ”นายกมล กล่าว
ทั้งนี้ ตามประกาศร่างเงื่อนไขการประกวดราคา(TOR)โครงการรถไฟทางคู่ ช่วงฉะเชิงเทรา-คลองสิบเก้า-แก่งคอย แบ่งเป็น 2 สัญญา คือ สัญญาที่ 1 งานก่อสร้างทางรถไฟทางคู่ช่วงฉะเชิงเทรา-คลองสิบเก้า-วิหารแดง และช่วงบุใหญ่-แก่งคอย พร้อมทางคู่เลี่ยงเมือง (Chord Lines) 3 แห่ง มูลค่า 9,926.288 ล้านบาท และสัญญาที่ 2 งานก่อสร้างทางรถไฟทางคู่ ช่วงวิหารแดง-บุใหญ่ พร้อมอุโมงค์รถไฟ มูลค่า 598.602 ล้านบาท รวมมูลค่า 10,524.89 ล้านบาท
สำหรับโครงการก่อสร้างรถไฟทางคู่ช่วงชุมทางถนนจิระ-ขอนแก่น ราคากลาง 2.36 หมื่นล้านบาทนั้น คาดว่าจะได้ผู้รับเหมาก่อสร้างได้ประมาณปลายเดือน ธ.ค.58 นี้  โดยมีเอกชน 4 รายเข้ายื่นซองข้อเสนอ ได้แก่ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ, บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน)  หรือ STEC และ กิจการร่วม ซีเคซีเอช (บริษัท ช.การช่าง จำกัด (มหาชน) หรือ CK) ร่วมกับบริษัท ช.ทวีก่อสร้าง จำกัด)
 